ועדת החינוך, התרבות והספורט, כנסת 17, פרוטוקול מספר 276, 2007-10-08 11:30

מיכאל מלכיאור: שלום לכולם.

מיכאל מלכיאור: אנחנו כבר בעיצומה של השנה.

מיכאל מלכיאור: השנה כבר היו ישיבות חשובות לפני סוכות, אבל עכשיו ראיתי לנכון לדון בפתיחת שנת הלימודים במוסדות להשכלה גבוהה.

מיכאל מלכיאור: אנחנו יודעים שבחטיבות ובתיכונים לא נראה מבטיח.

מיכאל מלכיאור: רצינו לקבל תמונה כללית של המצב במוסדות להשכלה גבוהה כדי שאפשר יהיה להיערך בזמן, ולטיפול בבעיות בזמן אם אפשר.

מיכאל מלכיאור: לכן הזמנתי את כל הגורמים; אני מקווה שנקבל תמונה מלאה של העניין ונוכל לצאת לדרך ראויה בפתיחת שנת הלימודים של המוסדות להשכלה גבוהה.

מיכאל מלכיאור: אני לא ארחיב על זה, אני פשוט רוצה לקבל תמונה גם מהמועצה להשכלה גבוהה, ממשרד האוצר, מור"ה, מהמכללות להכשרת מורים, מהאוניברסיטאות, מהסטודנטים, מהמרצים – כל הגורמים השונים.

מיכאל מלכיאור: מאחר שהישיבה מוגבלת בזמן אני מבקש שכל אחד יגיד בתמצית את הדברים.

מיכאל מלכיאור: נתחיל עם המועצה להשכלה גבוהה.

מיכאל מלכיאור: בבקשה.

מירב שביב: תודה.

מירב שביב: המנכ"ל והיושב ראש מתנצלים, הם נמצאים בכנס בחו"ל.

מירב שביב: אני אתן מידע על התקציבים, ויושבת אתי חווה שתוכל לתת מידע על סטודנטים.

מירב שביב: בתשס"ח התקציב רגיל, בהיקף של כ- 6 מיליארד שקל.

מירב שביב: השתתפות ות"ת במוסדות להשכלה גבוהה, דהיינו אוניברסיטאות ומכללות ללא המכללות להכשרת עובדי הוראה שמתוקצבות בידי משרד החינוך.

מירב שביב: התקציב הזה נועד לממן כ- 150 אלף סטודנטים שמעריכים שילמדו במערכת ההשכלה הגבוהה בתשס"ח.

מירב שביב: זאת המערכת המתוקצבת, וסך-כול ההערכה היא של כ-260 אלף סטודנטים, כולל במכללות להכשרת עובדי הוראה וכולל במערכת הלא מתוקצבת.

מירב שביב: הגידול בתוספת הוא של כ-130 מיליון שקל לעומת תקציב תשס"ז על שינוייו.

מירב שביב: האוצר נתן בסך-הכול 500 מיליון, כולל שיפוי שכר לימוד וסיוע לסטודנטים וכולל תוספת של 140 מיליון שקל לאוניברסיטאות.

מירב שביב: כלומר התוספת נטו מתשס"ז לתשס"ח היא כ-130 מיליון שקל למוסדות להשכלה גבוהה בלי סיוע לסטודנטים ובלי שיפוי שכר לימוד, שלא נחשב תוספת לפעילות נטו של המוסדות.

קריאה: איך זה מתחלק בין האוניברסיטאות לבין המכללות?

מירב שביב: האוניברסיטאות, מתוך 130 מיליון שקל הגידול בתקציבן לעומת זה של תשס"ז הוא כ-80 מיליון שקל ולמכללות ב-50 מיליון שקל.

קריאה: למרות השוויון במספר הסטודנטים.

מירב שביב: אין שוויון במספר הסטודנטים, להפך- -

קריאה: בתואר ראשון.

מירב שביב: הגידול באוניברסיטאות הוא כ-80 מיליון שקל, והוא גידול תוצאתי.

מירב שביב: מדובר על הצעת תקציב לתשס"ח שעדיין לא אושרה סופית בידי הוועדה לתכנון ולתקצוב של המל"ג.

מירב שביב: מסתמן במספרים שיהיה גידול מאוד מתון לעומת תשס"ז – כ-80 מיליון שקל לאוניברסיטאות וכ-50 מיליון שקל למכללות.

מירב שביב: תקציב המכללות גדל מכיוון שיש תוספת של כ-2000 סטודנטים במכללות, בעיקר לתואר ראשון, לעומת תשס"ז, אבל אני מניחה שיהיו גם לתואר שני.

מירב שביב: מספר הסטודנטים באוניברסיטאות מוקפא מצד משרד האוצר והתוכנית הרב-שנתית אתנו.

מירב שביב: היה גידול מתון מתשס"ו עד תשס"ח.

מירב שביב: בעקבות התוספת האמורה שנגזרת מדוח ועדת בייגה אנחנו מעריכים שנוכל להגדיל בכמה מאות סטודנטים את מספר הסטודנטים באוניברסיטאות לתואר שני.

מיכאל מלכיאור: איפה הסכומים שהבטיחה ועדת בייגה למוסדות להשכלה גבוהה?

מירב שביב: אני אחזור ואציין שהתוספת שדיברתי עליה במעבר מתשס"ז לתשס"ח נגזרת מדוח ועדת בייגה.

מירב שביב: 260 מיליון נטו תוספת למוסדות כולל גם "שיפור שירותים לסטודנט" שלא מגיע למוסדות – 230 מיליון זאת תוספת שנגזרת מדוח ועדת בייגה ומגיעה למוסדות, לא לסטודנטים או לשיפוי שכר לימוד.

מירב שביב: אם אנחנו מוסיפים שיפוי שכר לימוד אנחנו מגיעים לסכומים הרבה יותר גדולים של כ-500 מיליון שקל.

מירב שביב: אבל המוסדות לא יראו את זה.

מיכאל מלכיאור: אז מה ההבדל בין 130 ל-260?

מירב שביב: 130 מיליון שקל זה אחרי קיצוץ.

מירב שביב: המוסדות לא יראו בתשס"ח את כל התוספת של ועדת בייגה מכיוון שיש קיצוצים שהושתו בתקציב המדינה לשנת 2006 ו-2007- -

מיכאל מלכיאור: יש כבר קיצוצים לפני שאומצו החלטות ועדת בייגה?

מיכאל מלכיאור: השיטה פשוט מעניינת.

מירב שביב: בהסכמות ועדת בייגה סוכם כי בשנים 2007-2008 לא יהיו קיצוצים נוספים במערכת ההשכלה הגבוהה.

מירב שביב: יחד עם זאת בבסיס תקציב 2007 ובשנת 2006 היו קיצוצים שמשפיעים על תקציב תשס"ז ותשס"ח.

מירב שביב: לכן יש קיצוצים שעדיין לא הושתו על המערכת, והביטוי שלהם בא בתשס"ח.

מירב שביב: לכן לא היו קיצוצים במערכת ב-2007 ובשנת 2008.

מירב שביב: הקיצוץ היה יכול להיות הרבה יותר גדול, והמשמעות שלו היא מסוימת בגלל קיצוצי עבר שהממשלה השיתה, בעיקר בגלל המלחמה בצפון - -

מיכאל מלכיאור: זאת אומרת שוועדת בייגה לקחה בחשבון את הקיצוץ שנכפה בהחלטות קודמות?

מירב שביב: לא.

מירב שביב: הסיכומים בוועדת בייגה מדברים על הגידול של המערכת לעומת 2007 אחרי קיצוצים; היא לא התייחסה לקיצוצי העבר, והיא דיברה על מתווה שמתחיל בתשס"ח ומסתיים- -

מיכאל מלכיאור: אבל כשהיא אמרה שלא יהיו קיצוצים היא ידעה והביאה בחשבון שיש החלטות קודמות על קיצוצים שחלים רק עכשיו?

מירב שביב: אני מניחה שכן, אני לא ישבתי באופן שוטף בוועדה.

מירב שביב: לוועדה הוצגו נתונים של קיצוצים – למעלה ממיליארד שקל- -

מיכאל מלכיאור: כשהם החליטו שלא יהיו קיצוצים הם לא התכוונו לקיצוצים האלה.

מירב שביב: לא, הם התכוונו שהם יהיו החל משנת 2007- -

מיכאל מלכיאור: אבל הם לא התכוונו לקיצוצים שחלים בשנת תשס"ח, על-פי החלטות קודמות?

קריאה: הם התייחסו לקיצוצים האלה או לא?

מירב שביב: ההמלצות של ועדת בייגה ותוספות התקציב שבבסיס ההמלצות שמגיעות ל-2.5 מיליארד שקל בעוד 6 שנים נגזרות מהמצב התקציבי של המערכת.

מירב שביב: אני מניחה שכשוועדת בייגה הסתכלה על המצב התקציבי וקיימה דיון על המערכת ההשכלה הגבוהה על רבדיה ועל תקציבה, היא התייחסה גם לקיצוצים.

מיכאל מלכיאור: תודה.

מיכאל מלכיאור: פרופ' אהרון בן זאב, נשיא אוניברסיטת חיפה, בבקשה.

אהרון בן זאב: שלום לכולם.

אהרון בן זאב: אני רוצה לקרוא לדיון אמיתי ועמוק בדוח שוחט.

אהרון בן זאב: אנחנו יכולים להתווכח על המסקנות של הדוח, אבל חייבים לקיים בו דיון.

אהרון בן זאב: זאת ועדה שהממשלה הקימה בעקבות תביעה של האוניברסיטאות ושל גורמים אחרים ולא ייתכן שחודשים רבים מאז שהסתיימה עבודת הוועדה, הממשלה לא קיימה דיון בדוח הוועדה.

אהרון בן זאב: צריך לשבת עם המרצים ועם הסטודנטים, עם ור"ה - -

מיכאל מלכיאור: אתה יודע למה הממשלה לא מקיימת דיון?

אהרון בן זאב: אני לא יושב בממשלה.

מיכאל מלכיאור: אני שואל אותך, אני לא חשבתי שאתה יושב בממשלה.

אהרון בן זאב: אני מניח שאני יכול להעלות סיבות, אבל אני לא דובר הממשלה.

אהרון בן זאב: יותר מזה, ראיתי שנקבע דיון לפברואר, אז אם זה יהיה באפריל-מאי נהיה שמחים.

אהרון בן זאב: אני ממש לא מבין את זה.

אהרון בן זאב: אפשר להתווכח על המסקנות, אבל חייבים לדון בדוח הזה.

אהרון בן זאב: ועדה רצינית ישבה ונתנה דוח לטווח ארוך.

אהרון בן זאב: הדוח הזה מציע הצעות שונות להתמודד עם מצב האוניברסיטאות בזמן הקצר ובזמן הארוך.

אהרון בן זאב: לכן צריך לפחות לדון בו.

יצחק גלנטי: האם טענתם בפני מישהו בממשלה- -

מיכאל מלכיאור: הוא מייצג את האוניברסיטאות, אני שאלתי אותו שאלה רטורית.

יצחק גלנטי: ברור לי, אבל בכל זאת היה צריך להיות לחץ מסוים מצד האוניברסיטאות מדוע הממשלה לא מקיימת דיון בנושא.

אהרון בן זאב: אנחנו בהחלט לוחצים, אנחנו מבקשים גם בהודעה שהייתה בעיתונים.

אהרון בן זאב: חשוב לקיים - -

מיכאל מלכיאור: חבר הכנסת גלנטי, לדעתי, זה לא פחות הבעיה שלנו, חברי ועדת החינוך; אנחנו צריכים לדרוש מהממשלה שלנו, יושבים כאן 5 חברי קואליציה.

אהרון בן זאב: נדמה לי שזאת הוועדה היחידה שדנה בדוח שוחט.

מיכאל מלכיאור: נכון, אנחנו היחידים שדנו בזה.

אהרון בן זאב: צריכים לקבוע דיונים, צריך לקבוע תאריך יעד לקבלת החלטות.

אהרון בן זאב: משיכת הזמן לא טובה כי יש דברים חשובים בדוח של הוועדה וצריך לדון בהם.

אהרון בן זאב: בטווח הקצר הודענו גם לפני שנה שאנחנו לא יכולים לפתוח את שנת הלימודים ללא תוספת לבסיס התקציב.

אהרון בן זאב: לפני שנה פתחנו את שנת הלימודים בעקבות הבטחה שתוקם ועדה ויהיו דיונים לטווח הארוך, וניתן משהו גם לטווח הקצר.

אהרון בן זאב: אבל גם בטווח הארוך שאין דיונים וגם בטווח הקצר שאין משאבים בלתי אפשריים לא נוכל לפתוח את השנה ללא תוספת של 300 מיליון שקלים לבסיס התקציב.

אהרון בן זאב: אני לא מהאוצר, אני לא יודע מהם החישובים.

אהרון בן זאב: הם יראו לך שהם חייבים לך 700 מיליון, ואתה חייב להם 200 מיליון אחרי החישובים האלה.

אהרון בן זאב: אנחנו מבקשים נוסף למה שניתן השנה – 300 מיליון, שזה פחות או יותר המתווה של ועדת שוחט.

אהרון בן זאב: מצד אחד נותנים לך סכום כלשהו, מצד שני מתחילים לחשב לך כמה אתה חייב מ-2006-2007, ובסוף יוצא שאתה חייב לאוצר.

אהרון בן זאב: אז מה עשינו אם אני חייב לאוצר כספים כשההחלטה של ועדת שוחט היא שלא משיתים קיצוצים נוספים?

אהרון בן זאב: זה באמת לא צריך לעניין את האוניברסיטאות אם היה משהו ב-2006 או ב-2002, ומה כרגע.

אהרון בן זאב: כרגע התוספת היא מידית.

אהרון בן זאב: כמו שאומרים בצבא – זה לא ש"לא רוצה", "לא יכול".

אהרון בן זאב: פשוט לא יכולים לפתוח את השנה.

מיכאל מלכיאור: אתם אומרים שאתם זקוקים להבטחה של 300 מיליון שקל עכשיו כדי לפתוח את שנת הלימודים, בנוסף ל-130- -

אהרון בן זאב: אני לא רוצה להתחיל עם "בנוסף".

אהרון בן זאב: אני מבקש תוספת של 300 מיליון שקלים על תקציב תשס"ז, ולא שיקצצו מכל מיני מקומות אחרים.

אהרון בן זאב: זאת הדרישה וזה המתווה- -

מיכאל מלכיאור: מה הפער בין הדרישה שלכם לבין מה שאתם יודעים שיהיה התתקציב מות"ת?

אהרון בן זאב: קשה לדעת.

מיכאל מלכיאור: אבל אתה שמעת את נציגת המל"ג.

אהרון בן זאב: אני שמעתי.

אהרון בן זאב: אם זה לאחר כל הקיצוצים וההתחשבנויות שאני לא יודע מאיפה הם יבואו, מירב דיברה על 80 מיליון לאוניברסיטאות.

מיכאל מלכיאור: כן, אם המספר הזה הוא באמת לאחר כל הדברים.

מיכאל מלכיאור: המאבק שלנו הוא של כלל המערכת האקדמית.

שלמה בק: לא "כלל", רק של האוניברסיטאות, דייק בדיבורך בבקשה.

אהרון בן זאב: כשאתה תדבר אני לא אתפרץ.

אהרון בן זאב: המאבק שלנו הוא מאבק של כלל המערכת האקדמית.

אהרון בן זאב: המערכת כוללת את הסטודנטים, את המרצים ואת הנהלות האוניברסיטה.

אהרון בן זאב: המצב הוא מצב של משבר לכל הגורמים האלה; ואם אחד מהם ייפול תהיה נפילה של כל המערכת.

מיכאל מלכיאור: אני מניח שכל הזמן קורה משא ומתן רציף כדי לפתוח את שנת הלימודים כסדרה.

זאב אלקין: למה אתה מניח כך?

מיכאל מלכיאור: אני רוצה להניח.

זאב אלקין: יש עוד סוגייה אחת שקשורה לשנת הלימודים, וזה לא קורה - -

אהרון בן זאב: יש פגישות רשמיות, ושום דבר לא זז.

אהרון בן זאב: אנחנו דחינו, אמרנו את הבעיה שלנו כבר לפני חודשיים, ואמרו שידונו, ובינתיים שום דבר לא זז.

זאב אלקין: מתי נפתחת שנת הלימודים?

אהרון בן זאב: תלוי איזו אוניברסיטה: בר-אילן אמורה לפתוח את שנת הלימודים בשבוע הבא, ושאר האוניברסיטאות בעוד שבועיים.

זאב אלקין: וכרגע בשורה התחתונה שנת הלימודים לא תיפתח.

אהרון בן זאב: נכון לעכשיו, חד משמעית לא.

מיכאל מלכיאור: תודה.

מיכאל מלכיאור: המרצים, בבקשה.

צבי הכהן: אני יושב ראש המועצה המתאמת של ארגוני הסגל האקדמי.

צבי הכהן: הסגל האקדמי הוא הקטר שמוביל את המשק.

צבי הכהן: מחקר שראיתי לאחרונה מראה שהשקעה של אחוז אחד מתקציב ההשכלה הגבוהה מביא להגדלה של חצי אחוז בתמ"ג לנפש.

צבי הכהן: כל השקעה בהשכלה הגבוהה מתורגמת ישירות לרווחה של כל אחד ואחד מהאזרחים- -

מיכאל מלכיאור: מאחר שזמננו מוגבל, וכל מי שיושב פה בא מכיוון שהוא מבין מה ערכה של ההשכלה הגבוהה אין צורך להגיד את זה.

מיכאל מלכיאור: צריך להגיד את זה, אבל לא כעת.

צבי הכהן: הסכם השכר האחרון של הסגל האקדמי נחתם ב-2001.

צבי הכהן: בהסכם השכר הזה אנחנו ויתרנו על חלק מהדרישות שלנו וקיבלנו מכתב תודה מראשי האוניברסיטאות שמודים לנו שבגלל מצב המשק אנחנו מוותרים על חלק מהדרישות, והם מוכנים לדון בכך במהלך 2002.

צבי הכהן: כמובן, עד היום אף אחד לא מוכן להתייחס לזה, מכתב זה לא מכתב, מילה זאת לא מילה.

צבי הכהן: אני לא מאשים את ראשי האוניברסיטאות – מי שעומד מאחורי כל זה, זה כמובן משרד האוצר.

צבי הכהן: העומס על הסגל האקדמי גדל, מספר חברי הסגל בגלל הקיצוצים בתקציב בשנים האחרונות ירד ב-16% ומספר הסטודנטים עלה ב-8%, מספר הסטודנטים לתואר שני כמעט הוכפל, ומספר הסטודנטים לתואר שלישי עלה אפילו פי שלושה – אלה סטודנטים שהשקעת הזמן בהם היא המסיבית ביותר; השכר של הסגל האקדמי נשחק בצורה חדה מאוד.

צבי הכהן: המדד עלה מנובמבר 2001 ב-11% בקירוב, והשכר הממוצע במשק עלה ב-16%.

צבי הכהן: כשאני שואל את הממונה על השכר מהי זחילת השכר במשק הציבורי הוא אומר לי 2.5% לשנה.

צבי הכהן: אני אומר לו: 2.5% כפול 5 שנים זה 15%, לזה נתתם תוספת של עוד 5%, זה 20%, ומאחר שלסגל האקדמי אין זחילת שכר זה - - - מאז ומעולם, ומה שהוא מציע לנו זה גם 5%.

צבי הכהן: על זה אלוהים הפך את סדום – את הארוכים קצצו, את הקצרים האריכו – כולם אותו דבר, בלי שום קשר.

צבי הכהן: כולם מקבלים אותו דבר.

צבי הכהן: המנגנון שהוא מציע לנו הוא מנגנון לשחיקת שכר מתמדת.

צבי הכהן: בסופו של דבר, אם בכל שנה השכר יישחק עוד ועוד, והתוספות יהיו פחותות יותר אפילו מהמדד, ובנק ישראל יודיע שהשכר במשק עולה ב-2% מעבר למדד כל שנה, והמדד עצמו יעלה ב-11%, התוצאות יהיו חמורות.

מיכאל מלכיאור: ולכן?

צבי הכהן: בדוח ועדת שוחט מצוין ששיעור חברי הסגל האקדמי בארץ שהם למטה מגיל 35 הוא 2% לעומת 16% באנגליה- -

יהודית גידלי: הם לא הולכים לצבא.

צבי הכהן: - - למעלה מ-55 יש לנו 50% לעומת 17% באנגליה.

יצחק גלנטי: אצלנו הם יותר חכמים.

צבי הכהן: זה אומר שיש פה בריחת מוחות- -

מיכאל מלכיאור: צבי, סליחה.

מיכאל מלכיאור: אנחנו קיימנו ישיבות ארוכות, ואנחנו איתך בנושא.

מיכאל מלכיאור: אבל לא לשם הדבר הזה הישיבה הזאת כונסה.

מיכאל מלכיאור: אני רוצה לדעת איפה אתם עומדים בעניין פתיחת שנת הלימודים.

מיכאל מלכיאור: אנחנו יודעים שיש בריחת מוחות, אנחנו יודעים שיש צורך לטפל בשכר המרצים, אנחנו יודעים מהי חשיבותה של ההשכלה הגבוהה.

מיכאל מלכיאור: אני מבקש ממך.

צבי הכהן: במשך השנה לא התקיימו כמעט ישיבות על השכר שלנו עם הממונה על השכר שסירב להיפגש אתנו לשיחות ענייניות.

צבי הכהן: ניהלנו שיחות רקע.

צבי הכהן: התנהלו 3 או 4 פגישות לאחרונה, והן מתנהלות במעגלים – כל הזמן הוא אומר שיש לו מנדט לתת לנו 5% או 4.5%, ושאנחנו נבחר מה שאנחנו רוצים- -

מיכאל מלכיאור: יפה.

צבי הכהן: נכון, יש לנו זכות בחירה.

צבי הכהן: הוא לא כפה עלינו הר כגיגית, אלא נתן לנו לבחור.

צבי הכהן: אנחנו מסתובבים סביב הדבר הזה, אין לו שום מנדט לתת לנו יותר; הודענו גם לממונה על השכר וגם לראשי האוניברסיטאות על סכסוך עבודה ועל השבתה, ולאף אחד לא אכפת שום דבר; הדברים מתנהלים כרגיל במשק הישראלי - עד שלא תהיה שביתה לא ידליקו את האורות במשרד האוצר, ולא יהיה דיון רציני.

צבי הכהן: אין שום דיון רציני, אין שום התייחסות רצינית.

מיכאל מלכיאור: מהי הדרישה שלכם?

צבי הכהן: אנחנו לא רוצים תוספות שכר בכלל, אנחנו בסך-הכול רוצים פיצוי על השחיקה של השכר ומנגנון שימנע שחיקת שכר בעתיד כדי שלא נצטרך להופיע כאן כל שנתיים או כל שלוש שנים עם אותו דבר כל פעם מחדש.

מיכאל מלכיאור: מה השחיקה, לדעתכם?

מיכאל מלכיאור: אני לא רוצה לנהל משא ומתן, אני שואל.

צבי הכהן: נתתי דוגמות.

מיכאל מלכיאור: לא דוגמות, מה השחיקה?

צבי הכהן: המדד עצמו עלה ב-11% - 2% בשנה השכר עולה מעבר למדד.

צבי הכהן: השכר הממוצע עלה ב-16% - עוד הסכם עם ההסתדרות לשנתיים הבאות.

צבי הכהן: כל המספרים האלה מסתכמים בכ-20% לתקופה הזאת.

מיכאל מלכיאור: תודה.

מיכאל מלכיאור: הדברים ברורים.

זאב אלקין: וזה מעבר לפער של 220 מיליון?

קריאות: זה לא קשור.

צבי הכהן: זה לא מתוקצב בכלל.

זאב אלקין: בטח למשרד האוצר יש הערכה מה העלות בהיקף הזה.

מיכאל מלכיאור: יהיה פה שמח, תהיה פה הרבה השכלה השנה.

חיים אמסלם: תחליטו שאת כל השביתות תתחילו ביחד.

מיכאל מלכיאור: זה לא שהדברים לא סבירים, אנחנו פשוט רוצים להבין אותם.

צבי הכהן: אם היו פותרים את הבעיה קודם- -

ג'מאל זחאלקה: אנחנו לא הבנו אם יש או אין שביתה.

ג'מאל זחאלקה: המרצים שובתים או לא?

מיכאל מלכיאור: הוא אמר בצורה מאוד ברורה.

צבי הכהן: שנת הלימודים לא תיפתח אם לא יהיה פתרון לבעיה.

מיכאל מלכיאור: ריקי, חבר הכנסת זאב אלקין רוצה לדעת מה עלות הדרישה הזאת.

ריקי ארמן: אני צריכה לבדוק את זה ברישומים של ות"ת ושל הממונה על השכר.

ריקי ארמן: לא הגעתי מוכנה לשאלה הזאת, לא ידעתי שהדיון יעסוק בזה.

מיכאל מלכיאור: על מה חשבת שהדיון יהיה?

זאב אלקין: אם מנהלים משא ומתן, זה מוזר.

מיכאל מלכיאור: נשמע את הסטודנטים, בבקשה.

איתי שונשיין: צהריים טובים לכולם.

איתי שונשיין: אני מודה לך שאתה מזמן את הישיבה לפני פתיחת שנת הלימודים כי אני חושב שההשכלה הגבוהה קצת נרדמה- -

מיכאל מלכיאור: ההשכלה הגבוהה לא נרדמה, מי שמטפל בה נרדם אולי.

איתי שונשיין: אתה מתקן אותי, ואתה צודק.

איתי שונשיין: ברמה הציבורית מי שנמצא היום בכותרות זה, לצערנו הרב, המורים.

איתי שונשיין: בהזדמנות הזאת לפני שנדבר על הנושא שלנו אני רוצה לחזק את ידיו של רן ארז.

איתי שונשיין: זאת בושה וחרפה מה שהממשלה עושה לארגון המורים.

איתי שונשיין: גרוע מזה הוא חוסר ההתגייסות של משרדים מסוימים.

איתי שונשיין: יש משרד ספציפי שכרגע ראשו נמצא בחו"ל במקום לטפל בנושאים האלה בארץ.

איתי שונשיין: פה יהיה הסבל האמיתי לפני שאנחנו נכנסים לדיון שלנו- -

מיכאל מלכיאור: כבר דיברנו על זה הבוקר.

איתי שונשיין: אני אומר את שלי מצד הסטודנטים, אנחנו מתכוונים לקיים דיון כדי לראות איך אפשר להתגייס לטובתו של רן ארז בארגון המורים.

איתי שונשיין: בעניין ועדת שוחט דיברנו עם נציגתה של שרת החינוך, ומבחינתנו אנחנו מוכנים להידיינות.

איתי שונשיין: החומר של הסטודנטים מוכן או-טו-טו- -

מיכאל מלכיאור: איפה המשא ומתן שהממשלה החליטה עליו בין הסטודנטים לבין הממשלה נמצא?

איתי שונשיין: המשא ומתן לא התחיל כלל וכלל.

איתי שונשיין: הודיעו לנו שאחרי החגים ידברו אתנו- -

מיכאל מלכיאור: אני זוכר שאמרו שב-1 באוגוסט יתחילו לדבר.

איתי שונשיין: ואחר-כך אמרו לנו שזה יתחיל אחרי החגים.

איתי שונשיין: מצדנו התאחדות הסטודנטים ישקלו אם בכלל להיכנס למשא ומתן בדיונים הקרובים שיהיו לנו, שהרי הממשלה מפרה באופן בוטה את ההסכם.

איתי שונשיין: הסטודנטים לרפואה היו אמורים להשוות את שכר הלימוד שלהם לתואר ראשון, לפי הסכם שראש הממשלה ושרת החינוך חתמו בדיו, ומפרים את ההסכם והוציאו להם שוברים עם התעריף הקודם; שנית, גם 22 מיליון שקל שהיו אמורים לעבור למכללות להכשרת מורים שחתומים על ההסכם לא עברו.

איתי שונשיין: הגשנו בג"ץ אחד, ואנחנו שוקלים להגיש בג"ץ נוסף.

איתי שונשיין: לכן כרגע אנחנו בכלל לא יכולים לדבר על משא ומתן אף על פי שאנחנו צריכים לקבל החלטה במוסדות שלנו.

איתי שונשיין: בוועדת מרידור שהתייחסה לנושא שכר הלימוד אנחנו נציג את הדוח שלנו שמצוינים בו המון כשלים שמתייחסים לדוח מרידור.

איתי שונשיין: אנחנו נציג את זה בשבוע הבא, ואני מאמין שאולי תהיה רעידת אדמה ציבורית כי הלוא אנשי ועדת שוחט יודעים מה הם עשו, ואיך הם הגיעו לשם, והם יודעים שיש שם הרבה פארסות והרבה פיקציות, אבל את האמת שלנו נוציא בשבוע הבא לאור- -

מיכאל מלכיאור: עד עכשיו לא הסתרתם את העמדה שלכם לגבי המסקנות בתחום הזה- -

איתי שונשיין: נכון.

איתי שונשיין: אנחנו מביאים כרגע נתונים מכלכלנים שעמדו בראש צוות המשא ומתן.

איתי שונשיין: עשינו עבודה רצינית אמנם בתקופה של חודשיים בלבד לעומת ועדת שוחט שעשתה את זה במשך שמונה חודשים, ואמנם בסכומים מאוד מינוריים לעומת ועדת שוחט שעשתה את זה במיליונים.

איתי שונשיין: אבל את שלנו נביא.

איתי שונשיין: את הדיונים שנקיים על הפחתת שכר הלימוד – בניגוד לממשלה שחושבת שהיא תעלה את שכר הלימוד – נעשה בידיים נקיות ברמה ובמגמה להמשיך במתווה הפחתת שכר הלימוד.

מיכאל מלכיאור: תודה.

מיכאל מלכיאור: ריקי, איך יכול להיות שלא מקיימים את ההסכם להעברת 22 מיליון שקל?

מיכאל מלכיאור: זה מדהים אותי כי ההבטחה הזאת כבר ניתנה לפני כן, אבל בוודאי ניתנה במסגרת ההסכם עם הסטודנטים.

מיכאל מלכיאור: איך יכול להיות שלא מעבירים 22 מיליון?

זאב אלקין: מה שנמכר כמה פעמים אפשר לשמור למכירה נוספת.

ריקי ארמן: אני אתייחס קודם לדברים באופן כללי.

מיכאל מלכיאור: אני מבקש קודם לענות על השאלה, ואחר-כך להתייחס באופן כללי.

ריקי ארמן: אפשר לחזור על השאלה?

מיכאל מלכיאור: היה הסכם חתום עם הסטודנטים, ובו שני דברים היו צריכים להתקיים.

מיכאל מלכיאור: אני לא מדבר עכשיו על משא ומתן שלא מתקיים, ואני לא מבין למה- -

ריקי ארמן: משרד האוצר קיים את מה שהיה צריך לקיים בסיכום עם הסטודנטים.

מיכאל מלכיאור: כולל 22 מיליון שקל למכללות ההוראה?

ריקי ארמן: אני צריכה לבדוק את זה.

ריקי ארמן: כמדומני הנושא באחריות משרד החינוך.

ריקי ארמן: צריך להסתכל מה כתוב.

אלכס מילר: היא צריכה לקצץ במקום אחר.

חיים אמסלם: כלומר משרד האוצר העביר ונשאר למשרד החינוך.

מיכאל מלכיאור: אני מבקש מכם לבדוק האם חשבתם שאת 22 מיליון השקלים צריך לקחת מתקציב משרד החינוך - אני מניח שאין פה מישהו ממשרד החינוך שיודע את זה – או שזאת הייתה תוספת תקציב.

מיכאל מלכיאור: אני מבקש ממך לבדוק את זה ולתת לנו תשובה במהלך הישיבה הזאת.

מיכאל מלכיאור: המשיכי בבקשה.

ריקי ארמן: באופן כללי, ההשכלה הגבוהה פועלת- -

קריאה: התשובה לא מובנת.

מיכאל מלכיאור: היא אמרה שהיא לא יודעת.

ריקי ארמן: אמרתי שכמדומני כתוב בהסכם שהנושא באחריות משרד החינוך- -

קריאות: - - -

ריקי ארמן: זה לא נמצא לפניי כרגע.

ריקי ארמן: כמדומני זה באחריות משרד החינוך.

קריאה: ממש לא.

מיכאל מלכיאור: ושכר הלימוד של הסטודנטים לרפואה?

ריקי ארמן: אני צריכה לראות את הסיכום.

קריאה: היא צריכה לבדוק.

קריאות: - - -

מיכאל מלכיאור: ריקי, על מה חשבת שהדיון פה היום?

מרינה סולודקין: תכתבו בפרוטוקול שנציגת משרד האוצר הגיעה לא מוכנה לדיון.

ריקי ארמן: תנו לי להתייחס באופן כללי ואז נרד לפרטים.

ריקי ארמן: את הסיכום אני מוכנה לבדוק.

מיכאל מלכיאור: תבדקי את זה במהלך הישיבה הזאת.

ריקי ארמן: בסדר גמור.

ריקי ארמן: מערכת ההשכלה הגבוהה פועלת, לפי סיכום רב-שנתי, ואנחנו עומדים בסיכום הזה.

ריקי ארמן: לשנת הלימודים תשס"ח יש תוספת של 149 מיליון שקלים למחקר; עוד 40 מיליון שקלים עבור תוספת סטודנטים.

ריקי ארמן: נוסף לכך בעקבות הסיכום של ראש הממשלה עם הסטודנטים יש תוספת של 80 מיליון בגין שיפוי שכר לימוד – 46 מיליון שיפוי אחוז תקציביים, עוד 30 מיליון לשיפור השירותים לסטודנט, ויש תוספת של עוד 140 מיליון למוסדות.

אלכס מילר: כמה יש בסך-הכול תוספת השנה לתקציב ההשכלה הגבוהה?

מיכאל מלכיאור: שיפוי זה לא תוספת.

ריקי ארמן: לכן פירטתי את הדברים.

ריקי ארמן: נוסף לכך, אף על פי שדוח שוחט לא אומץ בידי הממשלה אישרנו תוספת של 78 מיליון שקלים.

מיכאל מלכיאור: לְמה 78 מיליון שקלים?

מיכאל מלכיאור: זה אותם 80 מיליון השקלים לאוניברסיטאות.

ריקי ארמן: אני לא יודעת מה זה 80 מיליון- -

מיכאל מלכיאור: אני גם לא יודע.

ריקי ארמן: - - נתתי את הפירוט- -

מיכאל מלכיאור: אז תעשי את זה שוב כי יש כמה שרוצים לרשום כל דבר.

ריקי ארמן: התוכנית הרב-שנתית- -

מיכאל מלכיאור: התוספת לתשס"ח לעומת תשס"ז.

ריקי ארמן: אני לא יכולה לומר לעומת תשס"ז.

מיכאל מלכיאור: אז תוספת לעומת מה?

איתי שונשיין: זאת התוספת לעומת שנת 2000 גם בנושא של שכר הלימוד.

מיכאל מלכיאור: לא, בשנת 2000 היה הרבה יותר, זה לא נכון.

מיכאל מלכיאור: אני לא מבין לעומת מה התוספת.

ריקי ארמן: לעומת תשס"ז, אבל ות"ת הציגה הפחתות משנת 2006- -

מיכאל מלכיאור: קיצוצים.

ריקי ארמן: רגע אחד, תן לי להשלים.

ריקי ארמן: ההפחתות האלה מבחינתי- -

קריאה: כמה ההפחתות?

ריקי ארמן: צריך לשאול אותם.

ריקי ארמן: ההפחתות האלה היו בשנת 2006, והיו אמורות להיות מושתות בשנת 2007, אבל הן לא הושתו.

יצחק גלנטי: אני מבקש לדעת מה ההבדל בין הפחתה לבין קיצוץ?

קריאה: זה אותו דבר.

קריאה: מכבסת מילים.

מיכאל מלכיאור: את השארת אותנו בבלבול מוחלט.

מירב שביב: ריקי ציינה סכומים שחלק מהם הם תוספות שהם לא לעומת תשס"ז, אלא פשוט סכומים שנמצאים בהסכם הרב-שנתי והיו קיימים גם בשנה שעברה.

מיכאל מלכיאור: אז איך הם תוספות?

מירב שביב: אני מדברת על דלתא בין תשס"ז לתשס"ח, ואני מוכנה לחזור שוב על הסכומים שאני מניחה שגם ריקי מכירה.

מירב שביב: יש 230 מיליון שקל שהם תוספת חדשה שלא הייתה בהסכם הרב-שנתי, והיא כוללת תוספת למכללות, למכונים בנגב, תוספת בגין סטודנטים באוניברסיטאות בתמהיל, כוללת תוספת בגין פנסיה באוניברסיטאות.

מירב שביב: צריך להקים ועדה, ורק אז לראות איך מקצים את הסכומים האלה; יש תוספת למחקר חדשה לאוניברסיטאות על סך 74 מיליון שקל – סך הכול 230 מיליון שקל.

מירב שביב: לבד מהתוספות שפירטתי יש עוד 30 מיליון שקל לשיפור שירותים לסטודנט.

מירב שביב: לא ברור אם הם יגיעו למוסדות או לא, ואיך הם יגיעו.

מירב שביב: יחד – 260 מיליון שקל תוספת חדשה.

מירב שביב: לבד מ-260 מיליון שקל תוספת יש תוספת של 6% לשיפוי שכר לימוד.

מירב שביב: כשהגדילו את השיפוי במעבר מ-20% ל-26% במהלך התקציב ניתנה תוספת חד פעמית לתשס"ז ולתשס"ח.

מירב שביב: התוספת הזאת היא של 110 מיליון למוסדות החוץ תקציביים ולמוסדות המתוקצבים.

מירב שביב: מתוך 110 מיליון, 46 מיליון הם למוסדות החוץ-תקציביים, והיתר – כ-67 מיליון תוספת לשכר הלימוד לות"ת.

מירב שביב: אני רוצה לציין שאנחנו לא מקבלים את שיפוי שכר הלימוד עבור אותם סטודנטים לרפואה שנכללים עם הסטודנטים, ואנחנו גם לא מקבלים הפרשי הצמדה ובידוד.

מירב שביב: חסר לנו סכום של 120 מיליון שקל לשיפוי- -

איתי שונשיין: צריכים להעביר לכם, לפי ההסכם.

איתי שונשיין: לא העבירו לכם, הפרו את ההסכם.

מירב שביב: לפי ההסכם, יש טענה שלא ברור אם השיפוי צריך להיות מבודד או לא מבודד.

מירב שביב: אז יש פרשנות גם להסכם.

מיכאל מלכיאור: לכן שלחו את החשבון לסטודנטים?

מירב שביב: החשבון לא נשלח לסטודנטים- -

איתי שונשיין: בטח שנשלח, אז על מה הגישו בג"ץ?

איתי שונשיין: הסטודנטים לרפואה כבר קיבלו- -

מירב שביב: - - אולי אהרון יתקן אותי אם אני טועה, אבל לפי מיטב ידיעתי- -

איתי שונשיין: אין כאן פקולטה לרפואה.

מירב שביב: הוא מייצג עכשיו את האוניברסיטאות.

מירב שביב: לפי מיטב ידיעתי, לא הייתה התנהגות חריגה- -

איתי שונשיין: קיבלו ואוצ'ר לשלם שכר לימוד, על מה הם הלכו לבג"ץ?

מיכאל מלכיאור: זאת טעות, כנראה.

אלכס מילר: אז שהאוניברסיטאות יודיעו שזאת טעות.

מיכאל מלכיאור: אם נשלח כזה דבר, וברור שהוא נשלח, זאת טעות, נכון?

מירב שביב: בהנחיות של ות"ת כתבנו לאוניברסיטאות ולמכללות את שני הסכומים: הסכומים ברוטו ונטו לפני ואחרי הסכומים שחסרים לנו, ונתנו לאוניברסיטאות לפעול בשתי דרכים: או לגבות מהסטודנטים את שכר הלימוד המופחת, ואם הם לא יקבלו את ההחזר – לגבות במהלך השנה או להפך - לגבות עכשיו שכר לימוד יותר גבוה ולהחזיר במקרה שהם מקבלים תוספת- -

איתי שונשיין: הסטודנטים זה בנק למימון?

מיכאל מלכיאור: מה זאת אומרת להחזיר במקרה שהם מקבלים?

מיכאל מלכיאור: יש הסכם.

מירב שביב: ההסכם נחתם עם הממשלה.

מירב שביב: ות"ת היא גוף שמתקצב את מערכת ההשכלה הגבוהה.

מירב שביב: מערכת ההשכלה הגבוהה לא יכולה לממן את ההפחתות בשכר הלימוד; מי שצריך לעמוד בהתחייבות זאת ממשלת ישראל- -

מיכאל מלכיאור: אבל המועצה להשכלה גבוהה היא גוף שבראשו עומדת שרת החינוך.

מיכאל מלכיאור: היא מחויבת להחלטות שהממשלה מקבלת, והיא לא יכולה להגיד לסטודנטים שהם ישלמו, ואם הממשלה תקיים את ההבטחה שלה ותשלם את זה לאוניברסיטאות אז הם יקבלו החזר.

מירב שביב: אנחנו פנינו לשרת החינוך, וכשנקבל את תוספת התקציב אנחנו נוכל לתת ההחזרים לסטודנטים או לחייב אותם בחישוב שכר לימוד מופחת- -

אלכס מילר: מה זה החזרים?

מיכאל מלכיאור: מה שאת אומרת עכשיו יותר חמור ממה ששמענו קודם מפרופ' בן זאב.

מיכאל מלכיאור: את אומרת שלבד מ-220 מיליון השקלים בשביל האוניברסיטאות יש כל השיפויים שלא אושר להם תקציב, ולכן הדרישה שלהם צריכה להיות גבוהה יותר מ-300 מיליון.

אהרון בן זאב: 300 מיליון על בסיס תקציב תשס"ז.

מיכאל מלכיאור: אבל זה לא כולל שיפוי של הסכמים.

אהרון בן זאב: נכון.

מירב שביב: זה נכון.

מירב שביב: הסייג שלנו בעניין השיפוי הוא קצת למעלה מ-20 מיליון שקל - -

מיכאל מלכיאור: זה לגבי השיפוי של הסטודנטים לרפואה- -

מירב שביב: לא.

מירב שביב: זה יחד.

מירב שביב: הסטודנטים לרפואה זה כ-5 מיליון שקל מתוך הסכום הזה.

מיכאל מלכיאור: כלומר, כל השיפוי זה 20 מיליון.

מיכאל מלכיאור: אמרת קודם 120 מיליון.

מיכאל מלכיאור: מה זה היה?

מירב שביב: 120 מיליון זאת התוספת למוסדות בשנה הבאה.

מיכאל מלכיאור: הבנו, תודה.

מיכאל מלכיאור: חבר הכנסת אלכס מילר, בבקשה.

אלכס מילר: אני רוצה לשמוע כמה כסף היה אמור להיכנס אם דוח שוחט היה עובר לתקציב ההשכלה הגבוהה, וכמה האוצר מתכנן להעביר אם דוח שוחט לא עובר.

מיכאל מלכיאור: מירב אמרה שנהגו כאילו שוחט עבר.

מירב שביב: נכון.

מיכאל מלכיאור: כלומר מלוא התקציב שהיה צריך לעבור אם דוח שוחט היה מקבל- -

מירב שביב: יש איום שאם דוח שוחט לא יעבור אולי גם הסכומים שקיבלנו יופחתו.

אלכס מילר: לא, השאלה פשוטה: אם דוח שוחט היה עובר היום אני אתן לך מספרים שלא קשורים למה שקיבלתם.

אלכס מילר: אם שוחט היה עובר היום הייתם מקבלים לתקציב 2008, 300 מיליון שקל.

אלכס מילר: כרגע עוד לא דנו על ועדת שוחט – כמה קיבלתם?

מיכאל מלכיאור: היא אמרה כמה קיבלו.

מירב שביב: אני חוזרת ומדגישה שהסכומים שקיבלנו בהנחה שדוח שוחט עובר ומתקבל.

מירב שביב: אם הדוח מתקבל אנחנו לא נקבל מעבר למה שקיבלנו; אם הוא לא מתקבל בממשלה- -

אלכס מילר: התקציב של מדינת ישראל יעבור בינואר; על שוחט ידונו רק בפברואר- -

מיכאל מלכיאור: אני אענה לך.

מיכאל מלכיאור: קשה להאמין לזה ביחס למה שאמר ועד ראשי האוניברסיטאות כי הם הסכימו לדוח ועדת שוחט ולמסקנותיו, אבל המל"ג אומר כאן שמלוא התקציב שהיה צריך לעבור לשנה האקדמית הנוכחית עבר כאילו שוועדת שוחט עברה.

מיכאל מלכיאור: זה עונה לשאלה שלך.

אהרון בן זאב: אבל מלוא התקציב נשאר 80 מיליון ומדובר על קיצוץ של 1.2 מיליארד- -

מיכאל מלכיאור: על פני 5 שנים.

אהרון בן זאב: על פני 5 שנים.

אהרון בן זאב: גם 80 מיליון ייקח 12-13 שנה- -

מיכאל מלכיאור: אתה זה שהסכמת לדוח ועדת שוחט.

קריאה: אבל היא אומרת שאם הדוח היה מיושם היית מקבל רק 80.

אהרון בן זאב: לא.

קריאה: זה מה שהיא אמרה עכשיו.

אהרון בן זאב: לא.

אהרון בן זאב: כי יש ויכוח עם האוצר על כל מיני פירושים- -

איתי שונשיין: צר לי לאכזב אותך, גם אם יעבירו את הדוח וייקחו מאתנו עוד 800 מיליון שקל אתה לא תראה שקל אחד יותר.

איתי שונשיין: עושים לכם משחק, עובדים עליכם- -

מיכאל מלכיאור: סליחה, זה לא דיון חופשי.

מיכאל מלכיאור: חבר הכנסת אלכס מילר בזכות דיבור.

אלכס מילר: אני רוצה לדעת דבר מאוד פשוט: האם אתם מסונכרנים עם הכספים שות"ת מקבלת מהאוצר מבחינת תוספות?

אלכס מילר: כי היום אתם מאיימים שלא תיפתח שנת הלימודים אם לא תהיה תוספת.

אלכס מילר: לפי מה שקורה פה, אתם מסתמכים על התוספת שבאה מוועדת שוחט; הם טוענים שהם מעבירים את הכסף - - - אז איפה הבעיה?

אהרון בן זאב: הסכומים שמגיעים לאוניברסיטאות הם לא הסכומים מדוח שוחט.

אהרון בן זאב: בבקשה, האם הם מוכנים לסכומים מדוח שוחט?

אלכס מילר: אז הבעיה היא בכתובת שאליו מופנה הכסף, ולא בסכום.

אהרון בן זאב: לא.

אהרון בן זאב: הוויכוח הוא על הסכום.

מיכאל מלכיאור: הוויכוח הוא על הסכום.

מיכאל מלכיאור: הדברים ברורים.

אלכס מילר: עדיין לא קיבלתי תשובה, אבל לא משנה.

מיכאל מלכיאור: הוויכוח הוא על הסכום.

אלכס מילר: זה לא נכון.

מיכאל מלכיאור: זה כן נכון.

אלכס מילר: האוצר העביר על-פי שוחט, כאילו הוא עבר.

מיכאל מלכיאור: נכון.

אלכס מילר: אז איפה הבעיה?

מיכאל מלכיאור: יש ויכוח מה זאת אומרת להעביר על-פי שוחט.

אלכס מילר: השאלה היא האם ההסתמכות היא על כך שהדוח יעבור וגם יעבור כסף - -

מיכאל מלכיאור: אתה לא מבין, ועדת שוחט הוציאה משהו, אבל יש כל מיני דברים שלא נלקחו בחשבון.

מיכאל מלכיאור: למשל, קיצוצים של השנים הקודמות ועוד כל מיני דברים אחרים.

מיכאל מלכיאור: ראשי האוניברסיטאות אומרים שהם לא קיבלו את הכסף הזה.

מיכאל מלכיאור: הם צריכים את הכסף הזה, סוכם שיחזירו להם 1.5 מיליארד שקל במשך 5 שנים, והם רוצים שיהיה להם לפחות 300 מיליון השנה.

מיכאל מלכיאור: האוצר טוען שהוא העביר 300 מיליון כי זה כלול בכל מיני קיצוצים.

מיכאל מלכיאור: לכן בפועל זה 130- -

אלכס מילר: זה רק מחזק את עמדתי שוועדת שוחט לא פותרת את הבעיה להשכלה הגבוהה- -

קריאה: היא פותרת.

קריאה: הבעיה היא באוצר.

אלכס מילר: אבל הכסף עובר ועדיין יש בעיה.

אלכס מילר: זה העניין.

אהרון בן זאב: הכסף לא עובר.

אהרון בן זאב: השורות עוברות- - -

מיכאל מלכיאור: נציג מכללות להכשרת מורים, בבקשה.

שלמה בק: אני ממכללת קיי, ראש הפורום של ראשי מכללות.

שלמה בק: בהסכם שהיה עם הסטודנטים בסיום השביתה הובטחו למכללות 22 מיליון שקלים, ועד היום התקציב הזה לא הגיע.

מיכאל מלכיאור: יש לכם הסבר למה התקציב לא הגיע?

שלמה בק: יש לנו פגישה עם שרת החינוך בשבוע הבא, ואולי היא תיתן את ההסבר.

שלמה בק: מיד אחרי החלטת ועדת שוחט היא אמרה שהיא צריכה ללכת לאוצר כדי לבקש את הכסף.

שלמה בק: באוצר אמרו לה שזאת בעיה שלה, ובינתיים אין כסף.

שלמה בק: האגף הכין תוכניות למימוש האוצר- -

מיכאל מלכיאור: אני מרגיש- -

יצחק גלנטי: מסתובבים פה.

יצחק גלנטי: איך שלא עושים מגיעים לאוצר.

מיכאל מלכיאור: אני מרגיש כאן כמו חלם.

אלכס מילר: זה חופש אקדמי.

מיכאל מלכיאור: זה חופש אקדמי?

אלכס מילר: כל העניין של החופשיות שזה לא עובר דרך המשרדים, וכל הדברים מתנהלים בתוך המערכת הפנימית, זה לא יעבוד.

אלכס מילר: זה מה שגורם לכך שמערכת ההשכלה הגבוהה נמצאת מבחינה כלכלית במקום שהיא נמצאת היום.

מיכאל מלכיאור: זה מה שקורה בכל נושא שאנחנו מטפלים בו.

שלמה בק: זאת בעיה אחת.

שלמה בק: אנחנו נצטרך להתכנס השבוע ולהחליט אם אנחנו יכולים לפתוח בתנאים האלה את שנת הלימודים.

מיכאל מלכיאור: מה לגבי התקציב לשנה הבאה?

שלמה בק: אין לי מושג.

מיכאל מלכיאור: בדיונים עם שרת החינוך לגבי תקציב שנת 2008- -

שלמה בק: היא אמרה שהיא תשתדל שלא יהיה קיצוץ נוסף.

שלמה בק: לא קיבלנו את הדברים בצורה מסודרת.

מיכאל מלכיאור: צריך להסתכל, היום יש תקציב מדינה.

שלמה בק: בסדר.

מיכאל מלכיאור: אנא להודיע לנו, אנחנו כמובן, נבדוק את זה גם בעצמנו.

מיכאל מלכיאור: בהסכם עם הסטודנטים לא היה מובן שבשנת הלימודים הנוכחית לא יהיה קיצוץ?

מיכאל מלכיאור: הרי למה מחזירים 22 מיליון אם רוצים לקצץ את זה שוב ב-2008?

איתי שונשיין: אני לא יודע, אנחנו סיכמנו עם השרה ש-22 מיליון שקל צריכים לעבור למכללות להכשרת מורים- -

מיכאל מלכיאור: רק ל-2007?

מיכאל מלכיאור: מבחינת

מיכאל מלכיאור: כם זה בסדר אם ייקחו את זה מ-2008?

איתי שונשיין: מה זאת אומרת אם זה בסדר מבחינתנו – מה שקשור ל-2008 זה 2008.

איתי שונשיין: קודם כול הם צריכים להחזיר להם קיצוץ אחד אחורה שהכניס אותם לגירעונות ונותן קצת אוויר לנשימה- -

מיכאל מלכיאור: אנחנו מסכימים לגמרי.

איתי שונשיין: אני רוצה רק לעדכן אותך בעוד משהו.

איתי שונשיין: במכללת אורנים סגרו את חוות המחשבים, ולא תהיה חוות מחשבים השנה, וכנראה, גם הקווים - - -

מיכאל מלכיאור: איתי, אתה לא בזכות דיבור.

מיכאל מלכיאור: אתם פותחים את השנה?

שלמה בק: מחר נצטרך לקבל החלטה.

שלמה בק: יש הרבה מכללות שרוצות לא לפתוח.

שלמה בק: סוגייה שנייה קשורה במורים: בהסכם השכר מדברים כל הזמן על בתי-הספר התיכון, אבל המורים שלנו הם מורי ההסתדרות, אבל הסכם השכר לא חל לגביהם, אלא רק על מורים בבית-ספר יסודי.

שלמה בק: זאת אומרת שאם לא תהיה התקדמות במשא ומתן לגביהם תהיה גם פה בעיה.

מיכאל מלכיאור: לא הבנתי, התקדמות עם מי?

שלמה בק: המורים שלנו שייכים להסתדרות המורים- -

מיכאל מלכיאור: יש הסכם חתום.

שלמה בק: ההסכם לא חל על מורי המכללות כמו שהוא לא חל על גננות.

שלמה בק: הוא חל רק על מורים בבית-ספר יסודי.

שלמה בק: יכול להיות שגם פה תהיה בעיה.

מיכאל מלכיאור: הבנתי, תודה.

מיכאל מלכיאור: חבר הכנסת זאב אלקין.

זאב אלקין: קודם כול אני מצר על כך שלא היה באפשרותנו לדאוג ששרת החינוך תהיה נוכחת בדיון הזה, כי אני מסכים עם עמיתי וחברי יושב ראש אגודת הסטודנטים, שמקומה היה לטפל במשבר הזה.

זאב אלקין: אני תמה מאוד על כך שבזמן שיש שני משברים כל-כך חמורים של מערכת החינוך וההשכלה במדינת ישראל – גם משבר מתקרב בהשכלה הגבוהה שהכתובת ברורה על הקירו- ואנחנו רואים כאן עד כמה לא מתנהל משא ומתן, שגם לשאלות פשוטות אין תשובות מידיות לנציגי משרד האוצר, ומשרד האוצר וות"ת לא מדברים זה עם זה.

זאב אלקין: זה רק מלמד אותנו עד כמה אנחנו רחוקים ממשא ומתן אמיתי.

זאב אלקין: נאמרו כאן דברים על המשבר של המורים בחינוך העל-יסודי.

זאב אלקין: אני באתי לפה מדיון על חינוך יהודי בתפוצות, אז כנראה, שרת החינוך שלנו חושבת שהיא שרת החינוך לתפוצות ולא כאן, לפי ההתנהלות שלה, וחבל- -

מיכאל מלכיאור: הלוואי.

זאב אלקין: אולי.

זאב אלקין: לפחות זה, אתה אומר.

מיכאל מלכיאור: אני מבקש מאוד לא לזלזל בחינוך יהודי בתפוצות.

יצחק גלנטי: הבנתי שהיא טסה כדי לגייס כספים למען החינוך.

זאב אלקין: לדעתי, תפקידה כאן היה להושיב את כל הצדדים, ולנסות להתניע בדרך כלשהי את המשא ומתן.

מיכאל מלכיאור: היא תהיה אצלנו בשבוע הבא.

זאב אלקין: אז אנחנו נגיד את הדברים בשבוע הבא.

זאב אלקין: אני מאוד תמה על כל ההתנהלות בנושא ועדת שוחט.

זאב אלקין: אגב, אני התרעתי.

זאב אלקין: איתי לא אהב את מה שאמתי אז, אבל כשהיו דיונים על נושא שכר הלימוד של הסטודנטים אני הבעתי כמה פעמים את החשש שמרוב מאבק ומכל מה שקורה, בסופו של דבר מסקנות הוועדה ייקברו, ולא יהיה שום דבר: לא תהיה תוספת להשכלה גבוהה, והסטודנטים ייצאו נפסדים מהפרשה בסופו של דבר.

איתי שונשיין: היום משלמים 15 אלף שקל פחות.

זאב אלקין: ישלמו אולי פחות מ-15 אלף- -

איתי שונשיין: 13,500 אלף.

מיכאל מלכיאור: זה לא הדיון עכשיו.

מיכאל מלכיאור: זאב אלקין: - - אבל לא יקבלו שום תמורה בעד מה שישלמו.

מיכאל מלכיאור: האינטרס של הסטודנטים, בעיניי, לקבל תמורה הולמת והשכלה גבוהה איכותית הוא לא פחות מאשר של ראשי האוניברסיטאות ולא פחות משל המרצים.

מיכאל מלכיאור: המערכת הזאת היא במשבר מאוד קשה.

מיכאל מלכיאור: אנחנו רואים כרגע, אם לקרוא לדברים בשמם, ניסיון למסמס את מסקנות ועדת שוחט.

מיכאל מלכיאור: כנראה, הממשלה לא רואה דרך להגיע לסיכום עם הסטודנטים תוך שמירה על מסקנות הוועדה, ולכן היא מעדיפה לדחות או לזרוק את התפוח הלוהט הזה כמה שיותר רחוק.

מיכאל מלכיאור: מי שישלם את המחיר יהיה כולם בסוף: האוניברסיטאות, הסטודנטים והכלכלה של המדינה בדור הבא.

מיכאל מלכיאור: אפשר להתווכח על סעיפים כאלה ואחרים בוועדת שוחט, גם אני לא שבע רצון מכל מה שכתוב שם, אבל לא ניתן לברוח מדיון אמיתי ברפורמה הדרושה במימון של ההשכלה הגבוהה.

מיכאל מלכיאור: ה דיון דחוף שהמסקנות הראשונות שלו צריכות לחול כבר בשנת הלימודים הזאת.

מיכאל מלכיאור: אם יש דרך שמהוועדה אנחנו יכולים להושיב את הצדדים אם הם לא מסוגלים לעשות את זה לבד ולהתניע את התהליך הזה, אז אנחנו צריכים להשתמש בכל אמצעי כדי לעשות את זה.

מיכאל מלכיאור: אני מסכים איתך מאוד.

מיכאל מלכיאור: לא יכול להיות שמשאירים את כל הדברים וחושבים שאיכשהו זה יבוא.

מיכאל מלכיאור: לא דנים עם המרצים, לא דנים עם הסטודנטים, לא מיישמים וחושבים שזה יסתדר.

מיכאל מלכיאור: אני לא מבין לא את שרת החינוך, לא את האוצר – לא מבין איך אתם מנהלים פה את המדינה.

איתי שונשיין: תעלו הצעת אי אמון לממשלה.

מיכאל מלכיאור: אי-אפשר בצורה כזאת לנהל את הדברים, אנחנו חייבים להגיע למסקנות מאוד ברורות כי בסוף יש משבר גדול, ויש שביתות, ושום דבר לא נפתר בשביתות הללו שאי-אפשר לפתור בלי השביתה.

מיכאל מלכיאור: אני מוכרח להגיד שגם חבר הכנסת אלקין – לדעתי, בטעות – היו לו העמדות שלו על ועדת שוחט, ומתברר שגם בזה הוא צדק.

מיכאל מלכיאור: זה שיש לו טעות בנושא שכר סטודנטים זה כמובן זכותו.

מיכאל מלכיאור: ריקי, יש לך תשובה בעניין 22 מיליון?

ריקי ארמן: כן.

ריקי ארמן: יש סיכום עם הסטודנטים.

ריקי ארמן: אנחנו ממלאים את חלקנו: שיפוי חוץ-תקציבי, שיפוי שכר הלימוד במוסדות המתוקצבים ושיפור השירותים לסטודנט.

מיכאל מלכיאור: העברתם 22 מיליון שקל למכללות למורים?

ריקי ארמן: מה שלא בנושאים האלה הוא באחריות משרדי ממשלה אחרים.

קריאות: - - -

מיכאל מלכיאור: אנחנו מדברים כאן עברית.

ריקי ארמן: אלה הנושאים בסיכום עם הסטודנטים.

מיכאל מלכיאור: 22 מיליון הועברו למכללות להוראה?

ריקי ארמן: צריך לבדוק את זה מול משרד - - -

מיכאל מלכיאור: זה מה שביקשתי שתבדקי.

אלכס מילר: היא בדקה את זה באוצר.

מיכאל מלכיאור: משרד האוצר העביר כסף למשרד החינוך?

ריקי ארמן: לא, כיוון שהנושאים שבאחריות משרד האוצר והסיכום עם הסטודנטים היו אלה שמניתי.

מיכאל מלכיאור: את התקציב לשיפוי העברתם?

ריקי ארמן: את חלקנו אנחנו ממלאים: השיפוי החוץ תקציבי, את השיפוי התקציבי ואת שיפור השירותים לסטודנטים.

מיכאל מלכיאור: זה לא מה שמירב אמרה.

מיכאל מלכיאור: יש פה קצר בצינור של העברת הכסף.

מיכאל מלכיאור: זה הועבר מהאוצר ולא הגיע למועצה להשכלה גבוהה ולות"ת.

אלכס מילר: זה לא הם.

אלכס מילר: זה מכללות להוראה.

מיכאל מלכיאור: אני לא מדבר על מכללות להוראה.

מיכאל מלכיאור: מכללות להוראה זה ברור לגמרי.

מיכאל מלכיאור: האוצר התכוון שמשרד החינוך ייקח את זה מהתקציב; משרד החינוך התכוון שהאוצר ייקח את זה.

מיכאל מלכיאור: אף אחד בממשלה לא מדבר זה עם זה, וזאת התוצאה.

אלכס מילר: סעיף אחד הלך.

מיכאל מלכיאור: סעיף אחד הבנו.

מיכאל מלכיאור: עכשיו אנחנו שואלים על השיפוי.

מיכאל מלכיאור: השיפוי עבר למשרד האוצר- -

ריקי ארמן: אני מדברת על השיפוי בגין דוח וינוגרד.

מיכאל מלכיאור: השיפוי לגבי 20 מיליון שקל עבר מצדכם למועצה להשכלה גבוהה, אבל עוד לא הגיע למועצה להשכלה גבוהה.

אלכס מילר: רפואה לא הייתה מקבלת את הכסף- - -

מיכאל מלכיאור: זה לא וינוגרד, מדובר על 20 מיליון, והיא יודעת.

ריקי ארמן: אני דיברתי על השיפוי בגין הסטודנטים- -

מיכאל מלכיאור: השיפוי בגין ההסכם בין ראש הממשלה לבין הסטודנטים.

ריקי ארמן: אני אומר את זה במספרים: יש 80 מיליון בגין שיפוי - -

מיכאל מלכיאור: לא, תתחילי עם המספרים האלה שאנחנו לא יודעים איזה מספר שייך למה?

מיכאל מלכיאור: השיפוי בגין ההסכם עם ראש הממשלה.

ריקי ארמן: אני מדברת עכשיו על הסכומים שבסיכום של הסטודנטים עם ראש הממשלה.

ריקי ארמן: יש 80 מיליון שיפוי הסטודנטים המתוקצבים; 46 החוץ-תקציביים; ועוד 30 מיליון לשיפור שירותים לסטודנט.

ריקי ארמן: אלה הנושאים שבאחריות משרד האוצר.

יואל חסון: גם רפואה- -

ריקי ארמן: אלה דברים שמניתי- - -

אלכס מילר: איפה רפואה?

איתי שונשיין: גם רפואה.

זאב אלקין: הסיכום עם הסטודנטים הוא מסמך סודי?

זאב אלקין: אפשר להניח אותו על השולחן שלנו?

מיכאל מלכיאור: אני מניח שיש לו הסיכום.

זאב אלקין: אבל בואו נשים אותו על השולחן.

מיכאל מלכיאור: אנחנו נקבל את כל המסמכים ואת כל המספרים הללו.

מיכאל מלכיאור: אני אחלק אותם לכלל חברי הוועדה כדי שנדע בדיוק על מה אנחנו מדברים.

מיכאל מלכיאור: הדברים מובנים.

מיכאל מלכיאור: יש עוד אורחים שרוצים לדבר?

יקיר שושני: אני יושב ראש מועצת ארגוני הסגל ב-21 מכללות בישראל.

יקיר שושני: הפרופ' המכובד מחיפה אמר שהוא מייצג את האקדמיה בישראל.

יקיר שושני: הוא לא.

יקיר שושני: הוא לא מייצג את הסטודנטים, הוא לא מייצג את המרצים במכללות ולא את המכללות להוראה.

יקיר שושני: הוא מייצג אך ורק את הנהלת האוניברסיטאות שזה סקטור קטן מאוד באקדמיה- -

מיכאל מלכיאור: קטן וחשוב.

מיכאל מלכיאור: על "קטן" אפשר להתווכח, גם העם היהודי הוא עם קטן.

יקיר שושני: מספר הסטודנטים שלומדים לתואר ראשון במכללות הוא גדול יותר ממספר הסטודנטים שלומדים לתואר ראשון באוניברסיטאות.

יקיר שושני: כך שלמכללות יש תפקיד מרכזי מאוד באקדמיה הישראלית, וצריך לשמוע גם מה שיש למרצים במכללות להוראה.

מיכאל מלכיאור: לכן אנחנו שומעים אותך.

יקיר שושני: דובר פה על ועדת שוחט.

יקיר שושני: יש בוועדת שוחט אלמנטים טובים: העברת כספים לאקדמיה - - - אבל יש בהם גם הרבה אלמנטים שליליים לבד משכר הלימוד שדיבר עליהם איתי.

יקיר שושני: לדוגמה, ועדת שוחט אומרת שמחקר ייעשה רק באוניברסיטאות, והמכללות יהיו מערכת להכשרה מקצועית זה בהחלט לא מקובל עלינו, ואנחנו ניאבק על זה בכל כוחנו.

יקיר שושני: יש אפליה אקדמית בין המכללות לבין האוניברסיטאות שהיא חורגת אפילו מעבר לתחום האקדמיה כי רוב המכללות נמצאות בפריפריה הארצית והעירונית.

יקיר שושני: יש פה גם אפליה מנקודת ראותם של הסטודנטים.

יקיר שושני: סטודנט שלומד היום במכללות צריך "לסבסד" את הסכומים שוועדת שוחט אמורה לקבל, וסטודנט שלומד במכללות לא ייהנה מהמחקר שנעשה באוניברסיטאות.

יקיר שושני: כי כשנעשה מחקר באוניברסיטאות התשתית המחקרית שם יותר גדולה, המוטיבציה יותר גדולה, הספריות יותר גדולות.

יקיר שושני: השירות שיקבל סטודנט באוניברסיטה יהיה גבוה לאין ערוך מהשירות שיקבל סטודנט במכללה.

יקיר שושני: אם ועדת שוחט תתקיים צריך יהיה להוריד את שכר הלימוד של הסטודנטים במכללות לדרגה הרבה יותר נמוכה מזה שבאוניברסיטאות.

יקיר שושני: אני מאוד מקווה שזה לא יקרה.

מיכאל מלכיאור: איך אתם עומדים לגבי פתיחת שנת הלימודים?

מיכאל מלכיאור: אנחנו מכירים את עמדתכם באשר לוועדת שוחט- -

יקיר שושני: נכון.

מיכאל מלכיאור: חלק גדול מהעמדות האלה בהחלט מקובלות על הוועדה, אבל אני לא צריך להיות מאבק בין האוניברסיטאות לבין המכללות.

מיכאל מלכיאור: זה לא נכון.

יקיר שושני: זה לא מאבק, זאת בסך-הכול הבעת עמדה.

יקיר שושני: בעניין פתיחת שנת הלימודים אני מסכים עם פרופ' צבי הכהן; כל מה שנאמר לגבי המרצים באוניברסיטאות גם תקף לגבי המרצים במכללות.

יקיר שושני: כל מה שקשור להיעדר של הסכם עבודה זה פשוט דבר בלתי מתקבל על הדעת.

יקיר שושני: אנחנו לא הכרזנו על שביתה ועל סכסוך עבודה, כי אנחנו ננסה לפתור את הבעיה הזאת בדרכים אחרות- -

מיכאל מלכיאור: יש משא ומתן איתכם?

מיכאל מלכיאור: באלו דרכים תפתרו?

מיכאל מלכיאור: אולי נוכל להשיא עצה לצבי- -

צבי הכהן: מכל מלמדיי השכלתי.

יקיר שושני: צבי הוא מנוסה בדברים האלה; הוא אדם חכם מאוד, עד כמה שהספקתי להכיר אותו, ואם הוא החליט לנקוט שביתה בנושא הזה, אין לי אלא לאמץ את ידיו- -

מיכאל מלכיאור: אבל אני רוצה לדעת איפה זה עומד מבחינת הסגל במכללות.

מיכאל מלכיאור: הוא מייצג את מי שהוא מייצג.

יקיר שושני: הסגל במכללות לא הכריז בשלב זה על שביתה- -

מיכאל מלכיאור: אתם לא חייבים.

יקיר שושני: - - אבל אם מסקנות ועדת שוחט יתקבלו כמו שכתוב בדוח, אנחנו שומרים לעצמנו את הזכות להפסיק- -

מיכאל מלכיאור: אבל זה ודאי לא עכשיו.

יקיר שושני: ודאי, לא עכשיו.

יקיר שושני: אנחנו שומרים לעצמנו את הזכות.

מיכאל מלכיאור: זאת אומרת, אתם פותחים את שנת הלימודים כסדרה.

צבי הכהן: השכר של המורים במכללות הוא צמוד לשכר שלנו.

צבי הכהן: מה שיקרה הוא שאנחנו נשבות, ואחר-כך הם יבואו ויגידו: טוב, אם העלו לכם אז אנחנו אוטומטית מקבלים.

מיכאל מלכיאור: לכן הוא אמר שבדרכים אחרות הוא יפתור את הבעיה.

מיכאל מלכיאור: בסדר, זה טוב.

צבי הכהן: "דרכים אחרות" זה צדיקים שמלאכתם נעשית בידי אחרים.

מיכאל מלכיאור: בסדר גמור.

יקיר שושני: זה לא המקום להטיל דופי בדברים שמישהו אחר אמר.

יקיר שושני: זה מה שעשית עכשיו, זה בהחלט לא ראוי, לפחות לא לאיש אקדמיה.

מיכאל מלכיאור: אשר יהלום, בבקשה.

יהלום: אני מהמרכז האוניברסיטאי באריאל.

יהלום: אנחנו מכינים הסכם קיבוצי שיהיה הסכם קיבוצי ראשון במערכת האקדמית הלא אוניברסיטאית.

יהלום: בהסכם הזה אנחנו מתכוונים לעמוד על כך שהמצב שקורה היום שחבר סגל כותב אותו מספר מאמרים ואפילו מלמד יותר, במקרה של המוסדות הלא אוניברסיטאיים, ויקבל שכר יותר נמוך ותנאים פחות טובים ממה שמקובל באוניברסיטאות.

אהרון בן זאב: הערה בקצרה בגין מה שנאמר לגביי.

אהרון בן זאב: אני קטונתי מלייצג גם את המרצים, גם את המכללות ואת כולם.

אהרון בן זאב: לא נבחרתי - -

מיכאל מלכיאור: ייצגת כאן את ועד ראשי האוניברסיטאות, וזה ברור לגמרי.

אהרון בן זאב: אני רק אמרתי שהפעולה שלנו פה טובה ומקדמת את כל המערכת האקדמית.

אהרון בן זאב: קטונתי מלייצג את כולם.

מיכאל מלכיאור: תודה.

אלכס מילר: קיימתי שתי ישיבות על נושא ועדת שוחט, וכמו שמובן כבר, אין קונצנזוס על הוועדה הזאת.

אלכס מילר: לדעתי, הדבר הזה לא יכול להיות בן ערובה לאקדמיה הישראלית.

אלכס מילר: גם המועצה להשכלה גבוהה עדיין לא דנה על מסקנות ועדת שוחט, ועדיין אין לנו תמונה כללית אם המסקנות האלה ייושמו בסופו של דבר על-ידי המל"ג.

אלכס מילר: לדעתי, ההמלצה היא שהגופים המעורבים בנושא ההשכלה הגבוהה יקימו צוות שיערוך משא ומתן עם משרד ראש הממשלה ויישמו את כל הדברים, לפי הרצון ולפי ההסכמות, ולא יחכו לדיונים של ועדת שוחט, שבסופו של דבר, זה לא ייגמר ולא נראה מזה שום תוצאה.

אלכס מילר: לכן אני מציע שכל הגופים – גם ועד ראשי המכללות וגם ועד ראשי האוניברסיטאות, הסטודנטים ואנשי סגל – יקימו צוות מסודר, ילכו לראש הממשלה, יסגרו את כל הנושא הזה ויפתחו את שנת הלימודים.

אלכס מילר: אם יחכו למסקנות ועדת שוחט ולדיונים זה לא ייגמר, ובסופו של דבר אנחנו "נאכל אותה" כולנו יחד.

מיכאל מלכיאור: משפט אחרון של חבר הכנסת זחאלקה שאנחנו מברכים אותו שהגיע לבקר אותנו בוועדה.

מיכאל מלכיאור: ברוך הבא.

מיכאל מלכיאור: בבקשה.

ג'מאל זחאלקה: לפי הדברים, אי הוודאות גדולה מאוד פה, ואני מעריך שבסוף תהיה שביתה.

ג'מאל זחאלקה: הוועדה צריכה להתכונן כי נאמר שמחכים לתשובה בעוד יומיים-שלושה- -

מיכאל מלכיאור: לא היית כשהדוברים הראשונים דיברו, הם כבר לא מחכים לתשובה.

ג'מאל זחאלקה: אני מעריך שתהיה שביתה, והוועדה צריכה לדון- -

זאב אלקין: שרת החינוך שובתת כבר עכשיו.

ג'מאל זחאלקה: - - וצריכה להיערך לכך.

ג'מאל זחאלקה: אני גם מעריך שאפשר למנוע את השביתה.

ג'מאל זחאלקה: אם חלק מהאנשים שיושבים כאן ירגישו שמתחיל משא ומתן רציני איתם הם יהיו מוכנים לדחות את השביתה.

ג'מאל זחאלקה: אנחנו לא מעריכים שמשא ומתן ייגמר תוך יומיים, אבל כשהם יראו שיש רצינות לדיון איתם, אפשר יהיה למנוע את השביתה הזאת.

מיכאל מלכיאור: אני מציע שננסה לגבש את המסקנות הללו ביחד.

מיכאל מלכיאור: התמונה שמצטיירת היא קשה ביותר, בלשון המעטה.

מיכאל מלכיאור: יש מצב שכל הגורמים – ראשי האוניברסיטאות, הסגל, המכללות והמכללות להוראה – לא מדברים עם אף אחד מהם; לא מתקיים שום דיון רציני.

מיכאל מלכיאור: זה כולל כמובן את הסטודנטים.

מיכאל מלכיאור: מיד אחרי הגשת מסקנות ועדת שוחט צריך היה להיות משא ומתן מסודר כדי שנוכל לפתוח את שנת הלימודים בצורה מסודרת וליישם את החלקים או לא ליישם – הכול לפי תוצאת המשא ומתן של ועדת שוחט.

מיכאל מלכיאור: במקום ההתחייבות לנהל את המשא ומתן פשוט ממסמסים את הכול, אנחנו מגיעים עכשיו בדיוק לפני פתיחת שנת הלימודים, ואין כלום.

זאב אלקין: מי היה אמור מהממשלה לנהל משא ומתן עם הסטודנטים?

אלכס מילר: האוצר.

מיכאל מלכיאור: אני לא יודע מי אמור.

מיכאל מלכיאור: לכן אנחנו דורשים מידית מהממשלה לבוא בדין ודברים.

מיכאל מלכיאור: שר האוצר, ראש הממשלה ושרת החינוך יבואו מידית למשא ומתן רציני עם האוניברסיטאות, עם הסטודנטים, עם המרצים, עם המכללות, ויביאו כבר את 22 מיליון השקלים האלה.

מיכאל מלכיאור: זאת התחייבות שלטונית.

מיכאל מלכיאור: שיפתרו ביניהם.

מיכאל מלכיאור: שיישבו שר האוצר ושרת החינוך יחד ויפתרו את הבעיה ביניהם – אי אפשר לגלגל את זה על עשרות אלפי סטודנטים ועל המכללות.

מיכאל מלכיאור: אי אפשר לנהל ככה מדינה, זה פשוט בלתי נסבל.

מיכאל מלכיאור: לכן אני קורא לבוא בדין ודברים גם עם כל הגורמים פה שמידית ייכנסו לעומק המשא ומתן כי אחרת יתמסמס ולא יהיו לנו מכללות ולא השכלה גבוהה ולא מורים ולא כלום.

מיכאל מלכיאור: אם נמשיך בניהול הכושל הזה של הטיפול בבעיות אמיתיות ורציניות של אנשים רציניים שמצפים לתשובה.

מיכאל מלכיאור: זה לא אומר שאפשר לספק את כל הצרכים ואת כל הכיוונים, אבל צריך לשבת עד שיוצא עשן לבן.

זאב אלקין: אדוני היושב, אני מבקש להכניס להחלטה שלנו קריאה לשרת החינוך לחזור מיד ארצה ולקחת לידיה לפתור את המשבר.

זאב אלקין: זה תפקידה, היא שרת החינוך ולא שרת הנסיעות.

קריאות: - - -

מיכאל מלכיאור: זה לא מה שישנה.

זאב אלקין: זאת אמירה שלנו.

מיכאל מלכיאור: רשמנו את ההערה שלך.

צבי הכהן: אני הייתי רוצה שוועדת החינוך תקרא לממשלה לקיים את המשא ומתן עם הסגל ברמה של אנשים שיכולים לתת תשובות- -

מיכאל מלכיאור: שמוסמכים לתת.

מיכאל מלכיאור: זה חייב להיות- -

צבי הכהן: - - ולא אנשים שאין להם מנדט לחרוג.

מיכאל מלכיאור: זה ברור לגמרי שמשא ומתן צריך לקיים עם אנשים שיש להם הסמכות לקיים משא ומתן.

מיכאל מלכיאור: נסתפק כרגע בזה.

מיכאל מלכיאור: בשבוע הבא שרת החינוך אצלנו, ואנחנו נמשיך לעקוב אחרי זה.

מיכאל מלכיאור: בתקווה שתהיה לנו שנת לימודים.

מיכאל מלכיאור: תודה רבה.